ስለዚህ በዚህ በደብረዘይት ሰንበት ጌታችን”እነሆ አስቀድሜ ነገርኳችሁ” (ማቴ 24፡25) ይላል፡፡ የክርስትና ሕይወት የሚያስከትለውን ውጊያ አይተናል፤ ክርስቲያን መሆን የሚያስከፍለውን ዋጋ አውቀናል፤ የምንሸከመውን መስቀል ሽራፊ ተመልክተናል፤ የምናገኘውንም ድል አውቀናል ስለዚህ መወሰን አለብን! ክርስቲያን ነኝ ወይም ክርስቲያን አይደለሁም! መኃል ሰፋሪ መሆን የለም፡፡ ሐዋርያው ቅዱስ ጳውሎስ ስላደረገው የሕይወት ምርጫ ሲናገር “ከክርስቶስ ጋር ተሰቅያለሁ” (ገላ ፡ 20) እያለ ለገላትያ ክርስቲያኖች ምሥክርነቱን ይሰጣል፡፡ የመስቀሉ ኑሮ ምን እንደሚመስል ሲናገር“እኔም አሁን ህያው ሆኜ አልኖርም፣ ክርስቶስ ግን በእኔ ይኖራል፤ አሁንም በስጋ የምኖርበት ኑሮ በወደደኝና ስለ እኔ ራሱን በሰጠው በእግዚአብሔር ልጅ ላይ ባለ እምነት የምኖረው ነው” (ገላ 2፡20) ይላል፡፡ ክርስትያን መሆን በክርስቶስ ከክርስቶስ ጋር መኖር ማለት ነው፡፡ ጌታችን ኢየሱስ ክርስቶስ ስለ ክርስትና የኑሮ ዘይቤ ሲናገር “እኔ ባለሁበት አገልጋዬም በዚያ ይኖራል” (ዮሐ 12፡26) ይላል፡፡ ክርስቶስ ሞትን ድል አድርጎ በአብ ቀኝ አለ፡፡ እሱ ባለድል ሆኖ ከነሙሉ ክብ በአባቱ ዘንድ አለ፡፡ የእያንዳንዱ ክርስትያን ድል ይህ ነው፡፡ በዚህ ድል በክርስቶስ ኢየሱስ ተመርጠናል፡፡ ነገር ግን ይህ ድል ምን አይነት ድል ነው?
